ฟิวเจอร์สแถมกำไรหุ้น1%
จุฬาฯเปิดผลศึกษาช่วยลดความเสี่ยง/ดัชนีเด้ง3จุด‘ไทยออยล์’ขายหุ้นกู้หมื่นล้าน
24 มี.ค. 2555

จุฬาฯเปิดผลศึกษาช่วยลดความเสี่ยง/ดัชนีเด้ง3จุด‘ไทยออยล์’ขายหุ้นกู้หมื่นล้าน
อาจารย์จุฬาฯ เผยผลศึกษาฟิวเจอร์สช่วยเพิ่มผลตอบแทน 1% ลดความเสี่ยง หุ้น-องฟื้นเล็กน้อย
นายไทยศิริ เวทไว อาจารย์ประจำคณะพาณิชยศาสตร์และการบัญชี จุฬาลงกรณ์มหาวิทยาลัย เปิดเผยถึงผลการศึกษาในหัวข้อ “Hedging Effectiveness of SET50 Index Futures : Empirical Studies and Policy Implication” ว่า ได้จัดเก็บกลุ่มตัวอย่างระหว่างปี 2551-2552 หากเป็นกองทุนรวมหุ้นระยะยาว หรือแอลทีเอฟ ขนาด 1,000 ล้านบาท และมีนโยบายการลงทุนในหุ้นสัดส่วนไม่เกิน 65% นั้น พบว่าหากใช้ฟิวเจอร์สเข้ามาด้วยจะทำให้ความเสี่ยงลดลงเหลือต่ำกว่า 20% จากเดิม 20% 
นอกจากนี้ จะช่วยให้ผลตอบแทนอยู่ที่ 1.069% สูงกว่าเมื่อเปรียบเทียบกับการลงทุนโดยไม่ได้ใช้ฟิวเจอร์สเข้ามาช่วยจะอยู่ที่ระดับ 0.7% เท่านั้น หรือปรับเพิ่มขึ้น 1% 
ดังนั้น จากผลการศึกษานี้พบว่าฟิวเจอร์สมีประโยชน์อย่างมากในการช่วยปิดความเสี่ยง และการบริหารพอร์ตลงทุนสามารถสร้างผลตอบแทนที่ดีขึ้น
อย่างไรก็ตาม ที่ผ่านมาพบว่ากองทุนแอลทีเอฟไม่ค่อยได้นำฟิวเจอร์สเข้าไปใช้ในการบริหารจัดการพอร์ตการลงทุน สาเหตุเนื่องจากกองทุนเหล่านี้ต้องการใช้ฟิวเจอร์สมีวัตถุประสงค์หลัก คือ มุ่งหวังสร้างโอกาสในการทำกำไรมากกว่าจะใช้เพื่อลดความเสี่ยงอย่างเดียว
ทางด้านการซื้อขายหุ้นไทย ราคาน้ำมันและราคาทองพลิกฟื้นขึ้น วันที่ 23 มี.ค.ที่ผ่านมา แม้ว่าระหว่างวันดัชนีหุ้นไทยจะรูดลงไปแรงเกือบ 12 จุด ไปอยู่ที่ระดับ 1,179 จุดในช่วงบ่ายก็ตาม แต่ก็มีแรงไล่ซื้อหุ้นตัวใหญ่กลับคืนมา ดันตลาดมาปิดที่ 1,194 จุด บวก 3.44 จุด ด้วยมูลค่าการซื้อขายเพียง 30,830.34 ล้านบาท หลังจากมีแรงซื้อกลับหุ้นบริษัท ปตท. (PTT) และธนาคารกรุงเทพ (BBL)
ขณะที่นักลงทุนต่างชาติซื้อน้อยเหลือเพียง 448 ล้านบาท หลังจากบริษัทหลักทรัพย์เครดิตสวิส มียอดขายสุทธิ 276 ล้านบาท จากยอดซื้อมูลค่า 1,884 ล้านบาท แต่ขายออกมากถึง 2,160 ล้านบาท ดังนั้นนักลงทุนต้องเพิ่มความระมัดระวัง และแนวโน้มตลาดหุ้นไทยยังมีโอกาสปรับตัวลงต่อ
ตลาดหลักทรัพย์สั่งให้นักลงทุนต้องวางเงินสดทั้ง 100% ก่อนสั่งซื้อหุ้นบริษัท แอล.วี. เทคโนโลยี (LVT) ตั้งแต่วันที่ 26 มี.ค.-12 เม.ย. 2555 และขยายเวลาขังหุ้นบริษัท ไรมอนแลนด์ (RAIMON) ตั้งแต่วันที่ 26 มี.ค.-30 มี.ค. 2555
ราคาน้ำมันในตลาดโลกกระเตื้องขึ้นเล็กน้อยมาอยู่ที่ 105.95 เหรียญสหรัฐต่อบาร์เรล จากวันก่อนอยู่ที่ 105.35 เหรียญสหรัฐ หลังไออีเอปฏิเสธถึงข่าวที่จะใช้น้ำมันสำรองเพื่อบรรเทาผลจากการปรับขึ้นของราคาน้ำมัน
ราคาทองคำฟื้นขึ้นมา โดยมีแรงซื้อกลับของนักลงทุน หลังราคาปรับตัวลดลงแรงก่อนหน้านี้ ทำให้ราคาทองคำแท่งเพิ่มขึ้นถึงบาทละ 150 บาท เสนอซื้อที่ 2.4 หมื่นบาท และขายออก 2.41 หมื่นบาท 
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) เปิดเผยว่า ในวันที่ 23 มี.ค.ที่ผ่านมา บริษัทได้เสนอขายหุ้นกู้บริษัท ไทยออยล์ ครั้งที่ 1/2555 วงเงินรวมทั้งสิ้น 1 หมื่นล้านบาท ให้แก่ผู้ลงทุนสถาบันและผู้ลงทุนรายใหญ่
สำหรับหุ้นกู้ชุดที่ 1 ครบกำหนดไถ่ถอนปี 2560 จำนวน 2,500 ล้านบาท มีอัตราดอกเบี้ยคงที่ 3.99% ต่อปี และมีธนาคารกสิกรไทยเป็นผู้จัดการการจัดจำหน่ายและนายทะเบียนหุ้นกู้ 
หุ้นกู้ชุดที่ 2 ครบกำหนดไถ่ถอนปี 2570 จำนวน 7,500 ล้านบาท อัตราดอกเบี้ยคงที่ 5.05% ต่อปี และมีธนาคารกรุงเทพเป็นผู้จัดการการจัดจำหน่าย นายทะเบียนหุ้นกู้ และผู้แทนผู้ถือหุ้นกู้ 
ทั้งนี้ หุ้นกู้ดังกล่าวได้รับการจัดอันดับความน่าเชื่อถือจากบริษัท ฟิทช์ เรทติ้งส์ (ประเทศไทย) ที่ระดับ AA-(tha)